**ՀԻՄՆԱՎՈՐՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2009 ԹՎԱԿԱՆԻ ՀՈՒԼԻՍԻ 9-Ի N 808-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**1. Անհրաժեշտությունը**

|  |  |
| --- | --- |
| Նախագծի ընդունումը բխում է բարձրագույն կրթության ոլորտում իրականացվող բարեփոխումներից, Հայաստանի Հանրապետության՝ եվրոպական բարձրագույն կրթական տարածքին ինտեգրման Բոլոնիայի գործընթացով պայմանավորված միջազգային պարտավորություններից, այդ թվում որակավորումների ազգային շրջանակի ինքնահավաստագրման գործընթացի անհրաժեշտությամբ, որի համար առկա են որոշակի չափանիշներ և գործընթացներ, որոնցից 4-րդ չափանիշը որակավորումների ազգային շրջանակում ՀՀ որակավորումների ներառման գործընթացի թափանցիկությունն է:  **2. Ընթացիկ իրավիճակը և կարգավորման նպատակը**  ՀՀ կառավարության 2011 թվականի մարտի 31-ի N 332-Ն որոշմամբ հաստատվել է Հայաստանի Հանրապետության կրթության որակավորումների ազգային շրջանակը: Այն մասնագիտական կրթության որակավորման աստիճանների բնութագրերի ամբողջություն է, որը ներառում է ուսումնառության յուրաքանչյուր աստիճանում ուսուցման արդյունքների և մասնագիտական գործունեության համար անհրաժեշտ գիտելիքների, հմտությունների ու կարողությունների ընդհանրական նկարագրերը:  Որոշման ընդունումից հետո պետական կրթական չափորոշիչների մշակման և հաստատման գործընթացից անցում է կատարվել ուսումնառության վերջնարդյունքների հիմքով բարձրագույն կրթության որակավորումների ոլորտային շրջանակների մշակման գործընթացին:  Այս ընթացքում հաստատվել է ավելի քան 20 ոլորտային շրջանակ /«Իրավագիտություն», «Կառավարում»,«Ճարտարապետություն»,«Պատմություն»,«Սոցիոլոգիա»,«Ֆիզիկա» և այլն/:  Բարձրագույն ուսումնական հաստատությունները իրականացնում են կրթական ծրագրերի բովանդակության և կառուցվածքի վերանայում՝ որակավորումների ոլորտային շրջանակներից բխող կրթական վերջնարդյունքների հիմքով՝ աշխատաշուկայի պահանջներից բխող: |  |

Մինչդեռ՝ Հայաստանի Հանրապետության կառավարության 2009թ. հուլիսի 9-ի N 808-Ն որոշման N 17 և N 19 հավելվածների 10-րդ կետերի 4-րդ ենթակետերի «ա» պարբերությունների համաձայն՝ բարձրագույն մասնագիտական կրթական ծրագրերի լիցենզավորման պարտադիր պայման է ուսումնամեթոդական ապահովվածության պահանջի մասով ուսումնական հաստատության՝ ըստ կրթության ձևի, ուսումնական պլանի, ուսումնական պլանով նախատեսված դասընթացների առարկայական ծրագրերի համապատասխանությունը բարձրագույն մասնագիտական կրթական պետական ընդհանուր և մասնագիտությունների պետական կրթական չափորոշիչների պահանջներին:

Գործող կարգով բարձրագույն կրթական ծրագրերի լիցենզավորումն իրականացվում է ըստ մասնագիտությունների պետական կրթական չափորոշիչների պահանջների և չի համապատասխանում արդի պահանջներին:

Նախագծով առաջարկվում է, որպես կրթական ծրագրերի լիցենզավորման պայման ամրագրել **կրթական ծրագրերի համապատասխանությունը ՀՀ կառավարության 2011 թվականի մարտի 31-ի N 332-Ն որոշմամբ հաստատված Հայաստանի Հանրապետության ՈԱՇ-ի համապատասխան մակարդակի բնութագրերին** (ուսուցման արդյունքների և մասնագիտական գործունեության համար անհրաժեշտ գիտելիքների, հմտությունների ու կարողությունների ընդհանրական նկարագրերին).»:

**3. Նախագծի մշակման գործընթացում ներգրավված ինստիտուտները, անձինք**

Նախագիծը մշակվել է ՀՀ կրթության, գիտության, մշակույթի և սպորտի նախարարության կողմից:

**4. Ակնկալվող արդյունքը**

Նախագծի ընդունումը կբարելավի կրթության որակը՝ աշխատաշուկայի պահանջներին համապատասխան կրթական ծրագրերի և ուսումնական պլանների կազմումը կրթական վերջնարդյունքներին համապատասխան և լիցենզիաների տրամադրումը ըստ նշված պահանջների:

Նախագծի ընդունմամբ ակնկալվում է կրթության արդյունավետության բարձրացում, ինչը կապահովի ռեսուրսի (ներառյալ մարդկային) առավելագույն օպտիմալ և արդյունահեն տեղաբաշխում, համակարգի գործընթացային, ծախսային և կառավարման արդյունավետության բարձրացում, միջազգայնացում, շարժունության հնարավորությունների ընդլայնում:

**5.** **«Հայաստանի Հանրապետության կառավարության 2009 թվականի հուլիսի 9-ի N 808-Ն որոշման մեջ լրացումներ և փոփոխություններ կատարելու մասին»** ՀՀ կառավարության որոշման նախագծի ընդունման կապակցությամբ պետական կամ տեղական ինքնակառավարման մարմնի բյուջեում ծախսերի և եկամուտների էական ավելացում կամ նվազեցում չի սպասվում:

**6. «Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ»**.

Հայաստանի Հանրապետության կառավարության որոշման նախագծի ընդունումը կապված է հետևյալ ռազմավարական փաստաթղթերի հետ.

Նախագիծը համահունչ է՝ մինչև 2050 թ. Հայաստանի վերափոխման ռազմավարության դրույթներին:

ՀՀ կառավարության 2021թ. օգոստոսի 18-ի N 1363-Ա որոշմամբ հաստատված «4.3 ԿՐԹՈՒԹՅՈՒՆ» բաժնում սահմանված է, որ բարձրագույն կրթության ոլորտում բարեփոխումները միտված են լինելու մինչև 2025 թվականը Կրթական ծրագրերի բովանդակության և կառուցվածքի վերանայմանը՝ ուղղելով դեպի ուսումնառության վերջնարդյունքներ՝ որակավորումների ազգային շրջանակի պահանջներին համապատասխան:

ՀՀ կառավարության 2021 թվականի նոյեմբերի 18-ի N 1902-Լ որոշմամբ (N1 հավելված) հաստատված՝ Հայաստանի Հանրապետության կառավարության 2021-2026 թվականների գործունեության միջոցա­ռումների ծրագրի Կրթության, գիտության,մշակույթի և սպորտի նախարարության բաժնի 19.1 և 19.2 կետերով համապատասխանաբար նախատեսվում է «Որակավորումների ազգային շրջանակի (ՈԱՇ) պահանջներին համապատասխան որակավորումների ոլորտային շրջանակների (ՈՈՇ) մշակում և հաստատում ՀՀ ԿԳՄՍ նախարարի հրամանով և կրթական ծրագրերի բովանդակության և կառուցվածքի վերանայում՝ որակավորումների ոլորտային շրջանակներից բխող կրթական վերջնարդյունքների հիմքով:

Ըստ «Հայաստանի Հանրապետության կրթության մինչև 2030 թվականը զարգացման պետական ծրագիր» ՀՀ օրենքի 34-րդ կետի անհրաժեշտ է ունենալ «Բուհական ինքնավարության և ակադեմիական ազատության ապահովման և զարգացման պետական քաղաքականության պայմաններում որակյալ կրթության ապահովման համար անհրաժեշտ է ունենալ միջազգայնորեն ընդունելի կրթական ծրագրերի լիցենզավորման, հավատարմագրման և մշտադիտարկման լրամշակված միասնական գործիքներ**»**,

Նույն օրենքի 81-րդ կետի 5) դ. պարբերությամբ նախատեսվում է «բարձրագույն կրթության բոլոր մակարդակներում կրթական ծրագրերի արդիականացում՝ դրանք համապատասխանեցնելով ժամանակի պահանջներին, կարողությունների վրա հիմնված և միջազգայնորեն ընդունված չափանիշներին, մասնավորապես կարևորելով մաթեմատիկայի, բնական գիտությունների, ճարտարագիտության և տեղեկատվական տեխնոլոգիաների, «կանաչ» կրթության, օտար լեզուների ուսուցումը, ինչպես նաև սովորողների քննադատական, վերլուծական, նորարարական, ինքնուրույն և ստեղծագործական մտածողության զարգացումը»,

Իսկ 82-րդ կետի 1) ժ. ենթակետի «բարձրագույն կրթության բոլոր մակարդակներում միջազգային ստանդարտներին և չափորոշիչներին համապատասխան՝ կրթական ծրագրերի **լիցենզավորման պայմանների ու պահանջների վերանայումը** և նոր ստանդարտների մշակումն ու ներդրումը, նախահավատարմագրման գործիքի մշակումն ու կիրառումը»: